夜聞江南人家賽神因題即事
作者：李嘉祐
朝代：唐

paragraphs: 南方淫祀古風俗，楚嫗解唱迎神曲。
鎗鎗銅鼓蘆葉深，寂寂瓊筵江水綠。
雨過風清洲渚閑，椒漿醉盡迎神還。
帝女凌空下湘岸，番君隔浦向堯山。
月隱回塘猶自舞，一門依倚神之祜。
韓康靈藥不復求，扁鵲醫方曾莫覩。
逐客臨江空自悲，月明流水無已時。
聽此迎神送神曲，攜觴欲弔屈原祠。